Zagreb, 18. ožujka 2016.g.

Povjerenstvo za odlučivanje o sukobu interesa (u daljnjem tekstu: Povjerenstvo), na temelju članka 30. stavka 1. podstavka 2., Zakona o sprječavanju sukoba interesa („Narodne novine" broj 26/11., 12/12., 126/12., 48/13., i 57/15., u daljnjem tekstu: ZSSI), **na zahtjev dužnosnika Miljenka Horvata, općinskog načelnika Općine Donji Kraljevec,** na 132. sjednici održanoj dana 18. ožujka 2016.g., daje sljedeće:

**MIŠLJENJE**

1. **Imenovanje predstavnika općine u skupštini trgovačkih društava u kojima jedinica lokalne odnosno područne (regionalne) samouprave ima udjele u vlasništvu (temeljnom kapitalu) na temelju članka 48. stavka 1. podstavka 6. Zakona o lokalnoj i područnoj (regionalnoj) samoupravi, samo po sebi ne predstavlja povredu odredbi ZSSI-a niti se povodom takvog imenovanja općinski načelnik Općine Donji Kraljevec nalazi u sukobu interesa.**
2. **Povreda odredbi ZSSI-a ili načela djelovanja koja se od dužnosnika očekuju moguća je u situaciji u kojoj bi općinski načelnik koristio ovlasti koje proizlaze iz članka 48. stavka 1. podstavka 6. Zakona o lokalnoj i područnoj (regionalnoj) samoupravi kako bi ostvario neki svoj privatni interes ili probitak interesno povezane osobe.**

Obrazloženje

Zahtjev za davanjem mišljenja Povjerenstva podnio je dužnosnik Miljenko Horvat, općinski načelnik Općine Donji Kraljevec. U knjigama ulazne pošte zahtjev je zaprimljen pod poslovnim brojem 711-U-1999-M-82/16-01-4, dana 11. ožujka 2016.g., povodom kojeg se vodi predmet broj M-82/16. Člankom 3. stavkom 1. podstavkom 43. propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Miljenko Horvat, povodom obnašanja dužnosti općinskog načelnika Općine Donji Kraljevec, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu dužnosnik se poziva na odredbu članka 48. stavka 1. podstavka 6. Zakona o lokalnoj i područnoj (regionalnoj) samoupravi te na odredbu članka 46. stavka 3. podstavka 10. Statuta Općine Donji Kraljevec na temelju koje je nadležan, u okviru ovlasti općinskog načelnika, imenovati i razrješavati predstavnike Općine Donji Kraljevec u trgovačkim društvima u kojima Općina Donji Kraljevec ima udjele u vlasništvu i dionice, osim ako drugim zakonom nije drugačije određeno. Dužnosnik od Povjerenstva traži mišljenje nalazi li se u sukobu interesa, odnosno krši li odredbu članka 15. stavka 2. ZSSI-a ukoliko vrši imenovanja i razrješenja sukladno ovlaštenju propisanom u Zakonu o lokalnoj i područnoj (regionalnoj) samoupravi i u Statutu Općine Donji Kraljevec.

Člankom 15. stavkom 2. ZSSI propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 48. stavkom 1. podstavkom 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12. i 19/13.) propisano je da **općinski načelnik, gradonačelnik, odnosno župan imenuje i razrješuje predstavnike** jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. Zakona, osim ako posebnim zakonom nije drugačije određeno. Sukladno članku 35. stavku 1. točki 5. toga Zakona, predstavničko tijelo jedinice lokalne, odnosno područne (regionalne) samouprave osniva javne ustanove i druge pravne osobe za obavljanje gospodarskih, društvenih, komunalnih i drugih djelatnosti od interesa za istu jedinicu.

Člankom 46. stavkom 3. podstavkom 10. Statuta Općine Donji Kraljevec („Službeni glasnik Međimurske županije” broj 6/13. i 10/13.) propisano je da općinski načelnik, u okviru obavljanja izvršne vlasti, imenuje i razrješava predstavnike Općine Donji Kraljevec u tijelima javnih ustanova i ustanova kojih je osnivač Općina Donji Kraljevec, trgovačkih društava u kojima Općina Donji Kraljevec ima udjele ili dionice i drugih pravnih osoba kojih je Općina Donji Kraljevec osnivač, ako posebnim zakonom nije drugačije određeno.

Odredbu članka 48. stavka 1. podstavka 6. Zakona o lokalnoj i područnoj (regionalnoj) samoupravi koja općinskom načelniku, gradonačelniku, odnosno županu daje **ovlast izravnog imenovanja predstavnika** jedinice lokalne odnosno regionalne (područne) samouprave u određena tijela pravnih osoba, Povjerenstvo tumači na način da općinski načelnik, gradonačelnik i župan **u skupštinu trgovačkog društva imenuje predstavnika** koji u toj skupštini predstavlja i zastupa glasove jedinice lokalne odnosno (regionalne) samouprave, i to u onom broju glasova koji proizlazi iz veličine udjela te jedinice u vlasništvu odnosno temeljnom kapitalu trgovačkog društva.

Odredbe ZLPS-a, ZSSI-a niti drugih Zakona, ne priječe općinskom načelniku, gradonačelniku i županu da u skupštinu trgovačkog društva imenuje samog sebe kao predstavnika jedinice lokalne odnosno područne (regionalne) samouprave koja u tom trgovačkom društvu ima ujele u vlasništvu.

Imenovanja članova drugih tijela u trgovačkom društvu, odnosno imenovanja članova uprave i nadzornog odbora, vrše se sukladno odredbama Zakona o trgovačkim društvima („Narodne novine“, broj 111/93., 34/99., 121/99., 52/00., 118/03., 107/07., 146/08., 137/09., 152/11., 111/12., 144/12. i 68/13. – u daljnjem tekstu ZTD) i odredbama temeljnog akta kojim se osniva konkretno trgovačko društvo.

S obzirom da na temelju članka 48. stavak 1. podstavak 6. ZLPS-a općinski načelni,, gradonačelnik i župan imaju ovlast izravnog imenovanja, kada je riječ o trgovačkim društvima, Povjerenstvo tumači da će ovi dužnosnici, u svojstvu **predstavnika jedinice lokalne odnosno područne (regionalne) samouprave u skupštini trgovačkog društva**, na temelju onog broja glasova s kojima raspolažu, imaju ovlast **imenovanja** članova drugih tijela odnosno članova nadzornog odbora te uprave.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) **predlaže** glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Povjerenstvo tumači da na temelju članka 48. stavka 1. podstavka 6. Zakona o lokalnoj i područnoj (regionalnoj) samoupravi **općinski načelnik imenuje i razrješava predstavnike** jedinice lokalne samouprave u ono tijelo trgovačkog društva u kojem (sukladno mjerodavnim odredbama Zakona o trgovačkim društvima) ti predstavnici predstavljaju jedinicu lokalne samouprave kao imatelja udjela u vlasništvu (temeljnom kapitalu) trgovačkih društava, dakle **u skupštini** trgovačkog društva.

Povjerenstvo tumači da je ZTD *lex specialis* u pogledu samog propisanog postupka i načina donošenja odluka o imenovanju članova tijela trgovačkih društava te da stoga, pored ovlasti općinskog načelnika da imenuje predstavnike općine u skupštinu trgovačkog društva, postupak imenovanja članova drugih tijela trgovačkih društava mora biti sukladan odredbama ZTD-a. Pritom prijedlog kandidata za članove uprave i nadzornog odbora, u ime općine koja ima udjele u vlasništvu, skupštini toga trgovačkog društva podnosi Općinsko vijeće.

S obzirom da je člankom 48. stavkom 1. podstavkom 6. Zakona o lokalnoj i područnoj (regionalnoj) samoupravi propisana ovlast izravnog imenovanja nositelja izvršne vlasti na lokalnoj odnosno područnoj (regionalnoj) razini, a člankom 15. stavkom 2. ZSSI-a **nije propisana obveza postupanja sukladno prijedlogu predstavničkog tijela** jedinice lokalne samouprave, Povjerenstvo tumači da izravnim imenovanjem predstavnika općine u skupštini trgovačkog društva, općinski načelnik ne postupa suprotno odredbama ZSSI-a.

Međutim, prilikom postupanja na temelju ovlasti iz članka 48. stavka 1. podstavka 6. Zakona o lokalnoj i područnoj (regionalnoj) samoupravi i članka 46. stavka 3. podstavka 10. Statuta Općine Donji Kraljevec, moglo bi doći do povrede odredbi ZSSI-a ili do povrede načela djelovanja koje se od dužnosnika očekuje, ukoliko bi konkretnim imenovanjem dužnosnik postupao u cilju ostvarenja nekog svog privatnog interesa koji je u suprotnosti s javnim ili u cilju ostvarivanja privatnog interesa povezane osobe.

Ukoliko bi se povodom konkretnog imenovanja određene osobe dužnosnik našao u dvojbi je li takvo imenovanje u skladu načelima javnih dužnosti, dužnosnik je dužan postupiti sukladno obvezama propisanim u odredbama članka 5. I članka 6. ZSSI-a.

Naime, člankom 5. ZSIS-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana te da javnu dužnost ne smiju koristiti za osobni probitak ili probitak osobe koja je s njima povezana.

Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost a gađani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 6. stavkom 4. ZSSI-a propisano je da je u slučaju dvojbe o mogućem sukobu interesa, dužnosnik dužan učiniti sve što je potrebno da odijeli privatni od javnog interesa te je dužan sukob razriješiti na način da zaštiti javni interes.

Slijedom navedenog Povjerenstvo je dalo mišljenje kako je navedeno u izreci ovog akta.

PREDSJEDNICA POVJERENSTVA

Dalija Orešković, dipl.iur.

Dostaviti:

1. Dužnosnik Miljenko Horvat, Općina Donji Kraljevec
2. Objava na internetskoj stranici Povjerenstva
3. Pismohrana